* + Paralela između odgoja djece u Ocu Goriotu i Dundi Maroju  
      
    Kako u književnosti, tako se i u našoj svakodnevici uvijek iznova ponavlja biblijska priča o nezahvalnoj rastrošnoj djeci i izigranim roditeljima. O toj je temi pisao najpoznatiji realist svoga doba, Honore de Balzac, u romanu Otac Goriot, kao što je to godinama prije učinio renesansni dubrovački komediograf Marin Držić s djelom Dundo Maroje.  
      
    Oslikavajući ljude oko sebe, uočili su važan odgojni problem za koji su ponajprije krivi roditelji, a potom djeca. Lik oca Goriota predstavlja monomana, čovjeka opsjednutog željom da ugodi svojim dvjema kćerima nakon što su rano izgubile majku. Popušta im u prohtjevima zbog velike ljubavi koju za njih osjeća te im pritom, ne shvaćajući, daje pogrešnu sliku o ulozi roditelja. Goriot smatra da će novac i skupocjeni pokloni djevojčicama nadomjestiti majku, jednako kao što će njihova sreća popuniti njegovu emocionalnu prazninu. Omogućio im je najbolje škole, bogato ih udao na vlastiti trošak, a zauzvrat je dobio tek poneki mlaki poljubac i ubrzo je opet bio zaboravljen. Tašte i nezahvalne, kad zapadnu u dugove, izvlače od oca posljednje novčiće te on pada na prosjački štap. Naposljetku ga više ni ne posjećuju, već ga se srame zbog lošeg imovinskog stanja. Tek tada, otac uviđa svu svoju tugu i plaća greške u odgoju gubeći njih koje su mu značile sve u životu. Svojim postupcima u glave im je usadio misao da je ljubav izjednačena s novcem te zato one plaču i protestiraju kad god je pokušao odbiti njihove molbe. Potpuno je smetnuo s uma da se ljubav pokazuje osjećajima te da su sve skupe stvari nepotrebne i vode u obijest. Sudeći po svemu, on je osoba koja sebe nimalo ne cijeni pa ga stoga ne ni drugi. Na samrtnoj postelji, iako želi vidjeti kćeri, opet stavlja njihove prioritete ispred svojih, njihovo zadovoljstvo ispred vlastitog te im, povrh svega, poručuje dobru zabavu na balu:   
      
    „ „Recite joj neka se ipak zabavlja“, dovikne mu čiča Goriot koji je   
    izgledao kao da spava(…)“  
      
    Žalosno je što posljednje dane života ne provodi okružen obitelji, već u društvu siromašnog studenta Eugenea de Rastignaca kojemu se smilio. Kad jedna od kćeri, grofica Delphine de Nucingen, sazna u kakvom je stanju njen otac, ni ne pomišlja da ga posjeti jer ne drži do njega i zna da se to od nje ne očekuje, već se nastavlja žurno pripremati za ples:  
      
    „ „Nećete me valjda učiti mojim dužnostima prema ocu. Poznajem ja oca   
    odavno. Ni riječi više, Eugène. (…)“ “  
      
    Usporedbe radi, mladi student se vratio bdijeti uz Goriotovu postelju. Kod Držića, kao i kod svih dubrovačkih pisaca, glavni motiv je novac što njegove likove automatski profilira kao škrte i gramzive. Za razliku od velikodušnog, mirnog i altruistički nastrojenog Goriota, Maroje je škrt autoritativan trgovac koji sina Maru šalje u Firenzu s 5 000 dukata da izuči isti zanat. Dakle, on ga nije tetošio niti obasipao darovima, već mu zbog svoje sebičnosti teškog srca daje toliki novac u ruke:  
      
    „ „Gdje mi su dukati, moje pet tisuć, manigodo jedan? S zlijem ženami? Ne odgovaraš? Dukate mi moje, dukate, ribaode jedan!“ “  
      
    Ni ovako strog odgoj ne vodi ničemu dobrome, jer se Maro nije nikada u životu bezbrižno zabavljao, nego uvijek bio praćen strogim očevim pogledom. Zato putovanje shvaća kao pustolovinu te, poput malog djeteta, namjerno skreće s puta u Rim gdje počinje bezglavo

trošiti na piće, kocku i kurtizane. Kad glas o sinovljevom ponašanju dopre do njega, Maroje istom otputuje kako bi spasio bar dio svog novca. No, kad ga pronađe, susret nije nimalo onakav kakvim ga je zamišljao. Umjesto da se pokaje za svoja djela, sin se ne obazire na njegove prijetnje i pravi da ga uopće ne poznaje:  
  
„ „Tko ste vi, dobri čovječe? Što želite? (…)“ “   
„ „Ne poznam vas, idite zbogom!“ “  
  
Marin strah od oca je toliko velik da očajno poziva u pomoć stražare pred kojima ga oslikava kao luđaka kojeg treba zatvoriti u tamnicu.   
  
Nitko od nas nije savršen pa tako ne postoji ni savršen roditelj. No, smatram da su stari Goriot i Maroje otišli predaleko u svojim metodama. Kao roditelji ne smijemo se više stavljati u prvi plan jer i djeca zahtijevaju određenu brigu, ali ne smijemo se ni previše zapostavljati u njihovu korist. Ono što kritiziraju ova drama i roman jest hladan mehanički odgoj koji se veže uz novac, odnosno preveliku škrtost ili velikodušnost očeva. Stoga, kao budući roditelj neću se u odgoju svoje djece povoditi ni za jednim likom, već ću ga temeljiti na iskrenim pozitivnim emocijama koje će se očitovati u malim stvarima koje znače daleko više od materijalnih, koje danas nazivamo velikima, a u mojim su očima tako beznačajne.

773